Góðu foreldur
Sum nakað nýtt fer Eysturskúlin nú undir at geva børnum, hvørs foreldur eru farin hvør frá øðrum, møguleika at koma í samrøðubólk.
Aðrir skúlar hava havt hetta tilboð í nøkur ár -  Skúlin við Løgmannabreyt og Skúlin á Argjahamri -  og hava øll tey børnini verið ómetaliga glað fyri tíðina í samrøðubólkinum. 
Eysturskúlin leggur, sum aðrir skúlar, stóran dent á, at børnini trívast og hava tað gott, og vit ynskja at gera nakað munagott fyri at tryggja hesum. 
Hjúnarskilnaður er ein av teimum avbjóðingum, sum nógvar familjur møta í dag. Alt fleiri børn í Føroyum uppliva, at pápin og mamman fara hvør frá øðrum áðrenn tey eru 18 ár. Familjubrotið førir fyri tey flestu eina stóra sorg við sær og nógvar tankar. Óansæð um hjúnarskilnaðurin hevur verið lagaligur ella merktur av stríði, vísir tað seg, at børnini ganga runt við nógvum ósvaraðum spurningum, ið tey høvdu havt gleði av at práta um í einum tryggum og óheftum umhvørvi. 
Tí hevur Eysturskúlin nú eisini valt at gera nakað ítøkiligt við hetta. Heilsufrøðingurin, Mari Ann Ellendersen, og námsfrøðingurin, Marita Bech, hava tikið eina útbúgving, sum “ Center for Familieudvikling” hevur bjóðað her í Føroyum til at hava samrøðubólkar fyri børn, hvørs foreldur eru farin hvør frá øðrum. 
Børnini fáa her møguleika fyri at seta orð á tankar og kenslur viðvíkjandi skilnaðinum við javngomul, ið eru í somu støðu. Børnini á øðrum skúlum hava verið sera glað fyri samrøðubólkarnar, og tí vilja vit her í skúlanum  bjóða tað sama.
Tað er tagnarskylda í bólkinum. Tað vil siga, at bólkaleiðararnir ikki bera persónligar upplýsingar víðari til onnur, hvørki skúlaleiðslu ella foreldur. 
Samrøðubólkurin er ætlaður at vera eitt fyribyrgjandi tilboð. Talan er ikki um terapi, men heldur at geva børnunum møguleikan at seta lívsumstøður teirra í eitt størri høpi og geva teimum ítøkilig amboð at handfara sínar kenslur og hugsanir. Royndir vísa, at børn læra sera nógv av at spegla sær í javngomlum. 
Samrøðubólkurin er eitt stað, har tey fáa høvi at hitta onnur, ið hava upplivað nakað líknandi, og kann hetta geva teimum eina kenslu av, at tey ikki eru “einsamøll”, “skeiv” ella “løgin”. 
Samrøðubólkurin hittist eftir skúlatíð einaferð um vikuna í 8 vikur, 1½ tíma hvørja ferð. Bólkurin byrjar eftir heystferiuna og kemur at møtast í hugnaligu hølunum í Skáanum. Tilboðið um luttøku í samrøðubólkunum fevnir um øll børn, hvørs foreldur eru farin hvør frá øðrum, og er sostatt ikki treytað av, um skilnaðurin fór fram fyri stuttari tíð síðani ella fyri mongum árum síðani. 
Tilboðið hetta skúlaárið er 4., 5. og 6.flokkur. Tey, ið vilja vera við, kunnu skriva til marianne@gigni.fo ella Maritu Bech, mb2202u8@skulin.fo . Ella ringja á tlf.nr. 562358 (Mari Ann)  
 Freistin at melda seg til er hósdagin  29. Oktober 2026
Møguleiki er at lesa um “Center for familieudvikling” á www.familieudvikling.dk
Um tit hava spurningar ella viðmerkingar, eru tit vælkomin at venda tykkum til bólkaleiðararnar. 

